ระเบียบว่าด้วยเบี้ยประชุมของอนุกรรมการซึ่งแต่งตั้งโดยคณะกรรมการป้องกันและปราบปรามการทุจริตในภาครัฐ พ.ศ. 2555
ระเบียบ
ระเบียบ
ว่าด้วยเบี้ยประชุมของอนุกรรมการ
ซึ่งแต่งตั้งโดยคณะกรรมการป้องกันและปราบปรามการทุจริตในภาครัฐ
พ.ศ. ๒๕๕๕
 

โดยที่มาตรา ๒๒ วรรคสาม
แห่งพระราชบัญญัติมาตรการของฝ่ายบริหารในการป้องกันและปราบปรามการทุจริต พ.ศ. ๒๕๕๑
กำหนดให้อนุกรรมการมีสิทธิได้รับเบี้ยประชุมและประโยชน์ตอบแทนอย่างอื่นตามระเบียบที่คณะรัฐมนตรีกำหนด

อาศัยอำนาจตามความในมาตรา ๒๒ วรรคสาม
แห่งพระราชบัญญัติมาตรการของฝ่ายบริหารในการป้องกันและปราบปรามการทุจริต พ.ศ. ๒๕๕๑
อันเป็นกฎหมายที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล ซึ่งมาตรา
๒๙ ประกอบกับมาตรา ๓๑ มาตรา ๓๒ มาตรา ๓๕ มาตรา ๔๐ มาตรา ๔๑ มาตรา ๔๓ มาตรา ๕๖
และมาตรา ๖๒ ของรัฐธรรมนูญแห่งราชอาณาจักรไทย
บัญญัติให้กระทำได้โดยอาศัยอำนาจตามบทบัญญัติแห่งกฎหมาย
คณะรัฐมนตรีจึงออกระเบียบไว้ ดังต่อไปนี้

ข้อ ๑ ระเบียบนี้เรียกว่า ระเบียบว่าด้วยเบี้ยประชุมของอนุกรรมการซึ่งแต่งตั้งโดยคณะกรรมการป้องกันและปราบปรามการทุจริตในภาครัฐ
พ.ศ. ๒๕๕๕

ข้อ ๒[๑] ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓ ในระเบียบนี้
อนุกรรมการ หมายความว่า
อนุกรรมการซึ่งแต่งตั้งโดยคณะกรรมการป้องกันและปราบปรามการทุจริตในภาครัฐ

ข้อ ๔ ให้อนุกรรมการได้รับเบี้ยประชุมเป็นรายครั้ง
เฉพาะครั้งที่มาประชุมในอัตราครั้งละหนึ่งพันห้าร้อยบาท
อนุกรรมการที่แต่งตั้งจากบุคคลซึ่งมิได้ปฏิบัติหน้าที่ในสำนักงานและมิได้เป็นข้าราชการหรือพนักงานรัฐวิสาหกิจ
ให้ได้รับเบี้ยประชุมเพิ่มขึ้นจากที่กำหนดไว้ในวรรคหนึ่งอีกหนึ่งเท่า

ข้อ ๕ ให้ประธานอนุกรรมการได้รับเบี้ยประชุมเพิ่มขึ้นอีกหนึ่งในสี่ของอัตราเบี้ยประชุมอนุกรรมการ
ในกรณีที่ประธานอนุกรรมการไม่สามารถร่วมประชุมได้
ให้ผู้ซึ่งทำหน้าที่ประธานในที่ประชุมได้รับเบี้ยประชุมในการประชุมครั้งนั้นในอัตราเดียวกับประธานอนุกรรมการ

ข้อ ๖ ให้อนุกรรมการในคณะอนุกรรมการคณะหนึ่ง
ได้รับเบี้ยประชุมสำหรับการประชุมในคณะอนุกรรมการคณะนั้นเพียงครั้งเดียวในแต่ละวัน

ข้อ ๗ การเบิกจ่ายเบี้ยประชุมให้เบิกจ่ายจากสำนักงาน

ข้อ ๘ ให้กรรมการที่ได้รับแต่งตั้งเป็นอนุกรรมการ
มีสิทธิได้รับเบี้ยประชุมตามข้อ ๔ หรือข้อ ๕ แล้วแต่กรณี

ข้อ ๙ ให้อนุกรรมการซึ่งปฏิบัติหน้าที่อยู่ก่อนวันที่ระเบียบนี้ใช้บังคับ
มีสิทธิได้รับเบี้ยประชุมตามระเบียบนี้ตั้งแต่วันที่ปฏิบัติหน้าที่

ข้อ ๑๐ ให้รัฐมนตรีว่าการกระทรวงยุติธรรมรักษาการตามระเบียบนี้


ประกาศ
ณ วันที่ ๑๘ พฤษภาคม พ.ศ. ๒๕๕๕
ยิ่งลักษณ์
ชินวัตร
นายกรัฐมนตรี












ปริยานุช/ผู้จัดทำ
๑๑ มิถุนายน
๒๕๕๕

ปณตภร/ผู้ตรวจ
๑๓ มิถุนายน
๒๕๕๕

















































[๑] ราชกิจจานุเบกษา
เล่ม ๑๒๙/ตอนที่ ๕๐ ก/หน้า ๓๓/๘ มิถุนายน ๒๕๕๕